Source: http://asianajajat.fi/viestinta/oikeudellisia_uutisia/kansainvaliset_tietolahteet/2015
Timestamp: 2017-04-29 03:30:06+00:00
Document Index: 2028756

Matched Legal Cases: ['tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'HD ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'kko ', 'tuomioistuin ', 'KKO ', 'tuomioistuin ', 'tuomioistuin ', 'tuomioistuin ', 'HD ', 'tuomioistuin ', 'tuomioistuin ', 'tuomioistuin ', 'HD ', 'tuomioistuin ', 'HD ', 'HD ', 'HD ', 'tuomioistuin ', 'kko ', 'tuomioistuin ', 'kko ', 'tuomioistuin ', 'tuomioistuin ', 'tuomioistuin ']

Etsi asianajaja	Asianajajien valvonta	Haluatko asianajajaksi?	Alan tietopankki	Tiedotteita ja lausuntoja	Oikeudellisia uutisia	Kotimaiset tuomioistuimet	Kotimaiset tietolähteet	Kansainväliset tietolähteet	2016	2015	2014	2013	2012	Euroopan unioni	Advokaatti	Defensor Legis	Momentti	Logot ja kuvat	Esittelymateriaalia	Muut julkaisut	Oikeudelliset uutiset, Kv tietolähteet, arkisto 2015	31.12.2015
CAS: Liberian jalkapalloliiton puheenjohtajan valitus FIFA.n puheenjohtajaehdokkuuteen liittyen hylättin	Urheilun kansainvälinen välitystuomioistuin CAS on vuoden viimeisenä päivänä ratkaissut Liberian palloliiton puheenjohtaja Musa Hassan Bilityn valituksen. Bilityltä oli evätty ehdokkuus johtuen siitä, että hän ei ollut läpäissyt eettisen toimikunnan "kunniallisuustarkastuksia" (integrity checks). CAS:n lehdistötiedotteen mukaan valintakomitean päätöstä ei ollut syytä muuttaa.
Norjalle harvinainen langettava tuomio EIT:sta	Euroopan ihmisoikeustuomioistuin (EIT) on antanut langettavan tuomion Norjalle koskien tapausta, jossa lautamiehen katsottiin olleen esteellinen ja siten, että oikeutta oikeudenmukaiseen oikeudenkäyntiin oli loukattu.
Venäläisyleisurheilijoiden tapausten käsittely etenee CAS:issa	Urheilun kansainvälinen välitystuomioistuin CAS on julkaissut lehdistötiedotteen, jossa se käsittelee venäläisyleisurheilijoiden tapausten etenemistä. Kaikissa tapauksissa kyse on siitä, että kansainvälinen yleisurheiluliitto IAAF on eri mieltä Venäjän antidopingtoimikunnan kanssa siitä, miltä ajanjaksolta urheilijoiden kilpailutulokset pitäisi dopingin takia mitätöidä.
EIT:lta uusia faktalehtisiä	Euroopan ihmisoikeustuomioistuin on julkaissut viisi uutta faktalehtistä. Ne käsittelevät poikkeamismahdollisuutta hätätilassa, elinkautisia rangaistuksia, karkottamista ja elinkautisia rangaistuksia, maineen suojaa ja urheilua.
EIT:n suuri jaosto täsmensi taas "ainoan ja/tai ratkaisevan näytön" käsitettä	Euroopan ihmisoikeustuomioistuimen suuri jaosto on viime viikolla antamassaan tuomiossa täsmentänyt "sole and/or decisive" -säännön sisältöä ja äänin 9-8 katsonut, että kun silminnäkijätodistajien kertomukset olivat ainoa suora näyttö vastaajan syyllistymisestä rikokseen, eikä vastaajalla ollut missään vaiheessa mahdollisuutta suorittaa vastakuulustelua, oli vastaajan tuomitseminen näiden todistajien kertomuksen perusteella muodostanut oikeudenmukaisen oikeudenkäynnin loukkauksen.
EIT: Asianajajalle määrätty kurinpidollinen sanktio valituskirjelmän kielenkäytöstä oli liian ankara	Euroopan ihmisoikeustuomioistuin (EIT) on tuoreessa Ranskaa koskevassa tuomiossa katsonut, että terrorismisepäillyn puolustajana toimineen asianajajan kurinpidolliset sanktiot olivat liian ankaria huolimatta siitä, että asianajaja oli voimakkaasti kritisoinut tutkintatuomareita väittäen heidän olleen osallisena kidutuksessa hankiessaan tiettyjä asiakirjoja todisteiksi huolimatta siitä, että asiakirjat oli väitetysti hankittu käyttämällä kidutusta.
Verotietojen julkaisemista koskeva suomalaistapaus EIT:n suuren jaoston käsittelyyn	Euroopan ihmisoikeustuomioistuimen (EIT) suuren jaoston paneeli on päättänyt ottaa Satakunnan Markkinapörssi Oy ja Satamedia Oy:n valituksen suuren jaoston tutkittavaksi. Aiemmin tänä vuonna annetussa jaostoratkaisussa EIT katsoi äänin 6-1, että verotietojen julkaiseminen laajoina luetteloina Veropörssi-lehdessa saatiin kieltää, eikä sillä loukattu sananvapauden suojaa. Nyt suuri jaosto siis arvioi vielä asiaa uudemman kerran.
CAS: Liberian palloliiton puheenjohtaja Musa Bility valitti FIFA:n päätöksestä olla hyväksymättä häntä puheenjohtajaehdokkaaksi	Urheilun kansainvälinen välitystuomioistuin CAS on eilen julkaissut tiedotteen, jonka mukaan Liberian palloliiton puheenjohtaja Musa Hassan Bility on pyytänyt CAS:ia kumoamaan päätöksen, jolla FIFA oli jättänyt hyväksymättä Bilityn ehdokkuuden FIFA:n puheenjohtajaksi.
EIT: 14-vuotiaan lapsen avioliiton tunnustamatta jättäminen ei loukannut EIS 8 artiklaa	Euroopan ihmisoikeustuomioistuin (EIT) on tänään antamallaan päätöksellä todennut, että Sveitsillä ei ollut velvollisuutta tunnustaa lapsiavioliittoa. Sveitsi oli näin ollen voinut palauttaa aikuisen miehen Sveitsistä Italiaan Dublin II -asetuksen perusteella loukkaamatta perhe- tai yksityiselämän suoojaa.
Salainen televalvonta rikkoi ihmisoikeussopimuksen 8 artiklaa EIT:n yksimielinen suuri jaosto katsoi lainsäädännön, joka mahdollistaa puheluiden tarkkailun ilman kunnollisia oikeussuojakeinoja, loukanneen valittajan oikeutta luottamuksellisen viestintään.
Etelä-Afrikan korkein oikeus: Oscar Pistorius syyllinen murhaan	Etelä-Afrikan korkein oikeus on tänään antamassaan tuomiossa katsonut, että alempi tuomioistuin arvioi virheellisesti todennäköisyystahallisuutta (dolus eventualis) tuomitessaan vammaisurheilija Pistoriuksen ainoastaan kuolemantuottamuksesta murhan sijaan. Rangaistuksesta annetaan tuomio myöhemmin.
EIT: EIS ei suojaa negationistisia ja antisemiittisiä esityksiä	Euroopan ihmisoikeustuomioistuin katsoi tuoreessa ratkaisussaan, että koomikon pitämä esitys muistutti enemmän poliittista kokousta, jonka tarkoituksena oli komedian varjolla edistää negationismia. Valitus jätettiin tutkimatta.
Ruotsin korkein oikeus: yhteydenpidon rajoitukset otettava huomioon rangaistusta mitattaessa	Ruotsin korkein oikeus (HD) on tuoreessa päätöksessään vahvistanut hovioikeuden kannan siitä, että noin vuoden ajan voimassa olleet yhteydenpidon rajoitukset tulee ottaa huomioon rangaistusta kohtuullistavana tekijänä. HD katsoi, että kohtuullinen alennus rangaistukseen oli kaksi kuukautta.
EIT arvioi vapautensa menettäneen henkilön oikeutta luottamukselliseen kommunikointiin asianajajan kanssa	Euroopan ihmisoikeustuomioistuin (EIT) on tänään antamassaan tuomiossa arvioinut vapautensa menettäneen henkilön kommunikaation luottamuksellisuuden suojaa kahdessa eri tilanteessa. Asianajajan ja vapautensa menettäneen henkilön osalta neuvotteluiden seuraaminen muodosti ihmisoikeussopimuksen loukkauksen, kun taas haavoittuvassa asemassa olleen henkilön osalta neuvotteluiden seuraaminen läheisen kanssa ei muodostanut loukkausta.
EIT:n suuri jaosto: Poliisi sai ottaa kiinni Smash ASEM -tapahtumaa kuvanneen toimittajan	Euroopan ihmisoikeustuomioistuimen (EIT) suuri jaosto on eilen Suomea koskeneessa tuomiossaan katsonut, että toimittajan kiinniotto tämän kieltäydyttyä noudattamasta poistumiskäskyä mielenosoituksessa ei loukannut toimittajan sananvapautta. Ratkaisu syntyi äänin 13-4, ja neljä vähemmistöön jäänyttä tuomaria katsoivat, että toimittajan vajaa 18 tuntia kestänyt kiinniotto ei ollut oikeassa suhteessa sillä tavoiteltuun päämäärään nähden.
Erimielinen EIT:n suuri jaosto hyväksyi Armenian kansanmurhan kiistämisen; tuomio julkisesta kiistämisestä loukkasi EIS 10 artiklaa	Euroopan ihmisoikeustuomioistuimen (EIT) suuri jaosto on eilen antamassaan tuomiossa äänin 10-7 katsonut, että rikostuomio Armenian kansanmurhan julkisesta kiistämisestä loukkasi sananvapautta.
EIT: Professori sai arvostella yliopistoa, 10 artiklan loukkaus kunnianloukkaustuomion johdosta	Euroopan ihmisoikeustuomioistuin (EIT) on tuoreessa tuomiossaan Venäjää vastaan linjannut yliopiston kunnian suojaa akateemisessa ympäristössä. Venäjän katsottiin loukanneen yliopiston professorin sananvapautta, kun se oli tuominnut professorin kunnianloukkauksesta tämän arvosteltua yliopiston hallintoelimen vaaleja.
Ruotsin HFD arvioi avustajan kelpoisuutta	Ruotsissa korkein hallinto-oikeus (HFD) on arvioinut avustajan kelpoisuutta hallinto-oikeudessa tilanteessa, jossa avustaja oli samaan aikaan vireillä olleessa rikosprosessissa ensin tuomittu törkeästä petoksesta käräjäoikeudessa 1 vuoden vankeuteen, mutta sittemmin hoviokeudessa syytteet oli kokonaisuudessaan hylätty.
Ruotsissa hovioikeus arvioi peruutetun tunnustuksen merkitystä ravistelutapauksessa	Hovrätten för Nedre Norrland on tuoreessa tuomiossaan arvioinut, mikä merkitys on peruutetulla tunnustuksella vakavassa rikosasiassa, jossa käräjäoikeus oli tuominnut isän 2 kuukautta vanhojen lastensa ravistelusta viiden vuoden vankeusrangaistukseen. Isän peruutettua tunnustuksensa hovioikeudessa lääketieteellinen näyttö ei riittänyt syyksilukevaan tuomioon.
Ruotsissa Kammarrätten hyväksyi henkilön rekisteröimisen isäksi sukupuolenvaihdoksen jälkeen	Kammarrätten i Göteborg on hyväksynyt lapsen synnyttäneen henkilön rekisteröimisen isäksi, kun hän sukupuolenvaihdosleikkauksen jälkeen oli pyytänyt rekisterönnin muutosta.
EIT lähettänyt uuden valtioidenvälisen Krimin ja Itä-Ukrainan tapahtumia koskevan valituksen Venäjälle kommentoitavaksi	Euroopan ihmisoikeustuomoioistuin (EIT) on pyytänyt Venäjää vastaamaan uuteen Ukrainan jättämään valitukseen. Valituksia Krimin/Ukrainan tilanteesta on tehty nyt yhteensä neljä, joista yhden Ukraina on peruuttanut johtuen siitä, että kyseisiä tapahtumia koskien on vireillä myös yksilövalitus.
CAS: Neymarin kärsittävä pelikieltonsa seuraavissa MM-karsintaotteluissa	Urheilun kansainvälinen välitystuomioistuin CAS on tänään antamallaan päätöksellä hylännyt Brasilian jalkapalloliiton valituksen koskien Neymar Jr.:n kilpailukieltoa. Valituksessa vaadittiin, että kielto kärsittäisiin seuraavassa Copa Americassa eikä MM-karsinnoissa.
EIT:n suuri jaosto: Pidätetyn henkilön läpsiminen poliisin toimesta loukkasi EIS 3 artiklaa	Euroopan ihmisoikeustuomioistuimen (EIT) suuri jaosto on tuoreessa ratkaisussaan linjannut merkittävällä tavalla pidätettyjen henkilön kohtelua. Tapauksessa poliisin katsottiin läpsäisseen kahta pidätettyä henkilöä, joista toinen oli alaikäinen, heidän ollessaan pidätettynä. Teon katsottiin olleen EIS 3 artiklassa tarkoitetulla tavalla halventavaa kohtelua.
Ruotsin HD:lle uusi puheenjohtaja	Stefan Lindskog on nimitetty Ruotsin korkeimman oikeuden (HD) uudeksi puheenjohtajaksi 1.5.2016 lukien, kun nykyinen puheenjohtaja Marianne Lundius jää eläkkeelle.
Ruotsin HD: Ei erityisen painavia perusteita vangita 15-vuotiasta törkeästä varkaudesta ym.	Ruotsin korkein oikeus (HD) on antanut tuoreen ennakkopäätöksen, jossa pohditaan alaikäisen vangitsemisen edellytyksiä.
EIT:lle uusi presidentti	Euroopan ihmisoikeustuomioistuimen (EIT) täysistunto on valinnut EIT:lle uuden presidentin. Uusi presidentti Guido Raimondi (Italia) aloittaa toimessa 1.11.2015, jolloin nykyisen presidentti Dean Spielmannin (Luxemburg) toimikausi päättyy.
EIT:n suuren jaoston ratkaisu romanialaistapauksessa	Euroopan ihmisoikeustuomioistuimen (EIT) suuri jaosto antoi perjantaina ratkaisun romanialaistapauksessa, jossa oli kyse vammaisen henkilön oikeudesta yliopisto-opetukseen. Valituksessa väitettiin, että valittajaa olisi syrjitty hänen vammaisuutensa takia, kun hän ei pystynyt opiskelemaan yliopistoissa, jotka eivät olleet esteettömiä. Valitus koski myös sitä, että valittajalta näin olisi estetty oikeus opetukseen (EIS 1 lisäpöytäkirjan 2 artikla).
Brasilian jalkapalloliitto valitti CAS:iin Neymarin kilpailukiellosta	Brasilian jalkapalloliitto on jättänyt valituksen urheilun kansainväliseen välitystuomioistuimeen CAS:iin koskien Neymarille määrättyä pelikieltoa Copa Americassa. Valitus koskee sitä, tulisiko Neymarin kärsiä neljän ottelun pelikiellosta kaksi jäljellä olevaa seuraavassa Copa Americassa vai seuraavissa virallisissa FIFA:n alaisissa otteluissa, jotka Brasilialla ovat kaksi MM-karsintaottelua.
EIT: somalinaisen käännyttäminen Somaliaan ei loukkaisi Euroopan ihmisoikeussopimusta	Euroopan ihmisoikeustuomioistuin (EIT) on tuomiossaan katsonut, että nuorehkon naisen käännyttäminen Somaliaan ei johtaisi kidutuksen, epäinhimillisen tai halventavan kohtelun kieltävän 3 artiklan loukkaukseen. Tuomio syntyi äänestyksen jälkeen, jossa kaksi tuomaria katsoi EIS 3 artiklaa loukattavan, mikäli käännytys pantaisiin täytäntöön.
EIT:n suuri jaosto: alkioiden luovuttamiskielto tieteellistä tutkimusta varten ei loukannut EIS 8 artiklaa	Euroopan ihmisoikeustuomioistuimen suuri jaosto on tänään antamassaan tuomiossa äänin 16-1 katsonut, että alkioiden luovuttaminen kuului sinänsä EIS 8 artiklassa suojattuun yksityiselämän piiriin, mutta niiden luovuttamiskielto tieteellistä tutkimusta varten ei kuitenkaan loukannut oikeutta yksityiselämän suojaan.
Ruotsin HD:lta ratkaisu lehdistön tietolähdesuojasta kotietsinnän osalta	Ruotsin korkein oikeus (HD) on antanut päätöksen, jonka mukaan syyttäjä ei saanut lupaa toteuttaa kotietsintää Aftonbladetin tiloihin etsiäkseen siellä olevia digitaalisessa muodossa olevia valokuvia, joista olisi ilmennyt mahdollisesti ryöstöön liittyneiden henkilöiden kasvot.
EIT:lta mielenkiintoinen ratkaisu lapsen tapaamisoikeudesta, kun isyys oli kumottu	Euroopan ihmisoikeusutuomioistuin on viime viikolla antamassaan tuomiossa katsonut, että Venäjä oli loukannut ihmisoikeussopimuksen (EIS) 8 artiklaa, kun lapsen ja miehen välit katkaistiin kokonaan isyyden kumoamisen jälkeen, vaikka heillä oli ollut EIS:ssa suojattua perhe-elämää noin viiden vuoden ajan.
EIT:lta osittainen ratkaisu tutkittavaksi ottamisesta Beslanin terroristi-iskuja koskevien valitusten osalta	Euroopan ihmisoikeustuomioistuin (EIT) on tänään julkaissut osittaisen tutkittavaksi ottamista koskevan päätöksen, joka koskee kaikkiaan yli 400 valittajaa Beslanin terroristi-iskuihin liittyen vuonna 2004.
EIT: Huomattava mediauutisointi ei tehnyt oikeudenkäynnistä epäoikeudenmukaista	Euroopan ihmisoikeustuomioistuin (EIT) on 30.6. antamassaan tuomiossa katsonut, että vaikka mediassa uutisoitiin laajasti myös sellaisista asioista, joihin valittajan ensimmäisessä oikeudenkäynnissä ei lainkaan ollut vedottu, oli uutisoinnista kuitenkin uuden oikeudenkäynnin aikaan kulunut jo riittävästi aikaa ja lisäksi tuomari oli antanut täsmälliset ohjeet jurylle siitä, mitä ratkaisuharkinnassa saa ottaa huomioon. Nämä seikat huomioon ottaen asiassa ei ollut loukattu valittajan oikeutta oikeudenmukaiseen oikeudenkäyntiin.
EIT: Asianajajan tuomitseminen tuomarin kunnian loukkaamisesta ei loukannut hänen sananvapauttaan	Euroopan ihmisoikeustuomioistuin (EIT) on eilen antamassaan tuomiossa katsonut, että asianajajan oikeudenkäynnin ulkopuolella tuomariin henkilönä kohdistama kritiikki, joka sisälsi mm. vihjauksia tuomarin tahallisista virheistä ja jopa virkavirheistä, oli ylittänyt hyväksyttävyyden rajat eikä 400 euron sakko sekä 15.000 euron vahingonkorvaus tuomarille ollut ollut kohtuuton seuraamus asianajajan toiminnasta.
EIT:n suuri jaosto: Venäjän ankarat rajoitukset elinkautista kärsivälle vangille rikkoivat EIS 8 artiklaa	Euroopan ihmisoikeustuomioistuimen (EIT) suuri jaosto on eilen antamassaan tuomiossa katsonut, että Venäjä loukkasi elinkautisvangin oikeutta perhe-elämän suojaan, kun hänelle asetettiin kymmenen vuoden ajan rajoituksia, jotka mm. käsittivät perhetapaamisten sallimisen kerran puolessa vuodessa valvottuina.
Yhdysvaltain Supreme Court: Samaa sukupuolta olevien avioliitot perustuslaissa taattu oikeus	Yhdysvaltain korkein oikeus (Supreme Court) on tänään antanut merkittävän ennakkopäätöksen, jossa se katsoi perustuslain 14 lisäyksessä (Amendment) taatun, että a) osavaltioiden tulee myöntää vihkitodistus samaa sukupuolta oleville ja b) osavaltioiden tulee hyväksyä toisessa osavaltiossa solmittu aviolitto samaa sukupuolta olevien kesken. Lue lisää
EIT: Kansallisen tuomioistuimen ensisijaisesti tulkittava reformatio in peius-kieltoa; KKO:n tulkinta perusteltu	Euroopan ihmisoikeustuomioistuin on päättänyt jättää tutkittavaksi ottamatta valituksen, jossa ns. Jippii-jutussa lopulta kokonaan syytteistä vapautetut johtajat väittivät, että Korkein oikeus olisi rikkonut reformatio in peius-kieltoa, kun se katsoi asiassa KKO 2011:109, että vastaajien ylimääräisen muutoksenhaun seurauksena palautettu juttu voitiin tutkia myös siltä osin, kun syytteet oli aikaisemmin lainvoimaisesti hylätty.
EIT:lta tuomio Suomelle sananvapauden loukkauksesta	Euroopan ihmisoikeustuomioistuin (EIT) on tänään antanut tuomion Suomea vastaan. Tuomiossa katsottiin, että Seura-lehteen kirjoittaneen toimittajan ja Otavamedian sananvapautta loukattiin, kun toimittaja tuomittiin kunnianloukkauksesta sakkoihin ja vahingonkorvausvastuuseen kirjoittamastaan jutusta, jossa käsiteltiin MOT-ohjelmaa, ja Otavamedia myös tuomittiin korvausvastuuseen jutusta.
Ruotsin Migrationsverket ilmiantoi itsensä mahdollisesta virkarikoksesta tsetseenin käännyttämisessä	Ruotsissa Maahanmuuttovirastoa vastaava Migrationsverket on poikkeuksellisesti pääjohtajansa toimesta ilmiantanut itsensä syyttäjälle tapahtumista, joiden seurauksena turvapaikkaa hakenut tsetseeni lopulta vapaaehtoisesti palasi Moskovan kautta kotimaahansa, missä hänet ilmeisesti viranomaisten toimesta surmattiin. Migrationsverket haluaa, että asiassa selvitetään, onko asiassa syyllistytty virkarikokseen.
EIT: Seksuaalirikoksen asianomistajan kohtelu prosessissa loukkasi 3 ja 8 artiklaa	Euroopan ihmisoikeustuomioistuin (EIT) on tänään antamassaan tuomiossa katsonut, että Sloveniassa käyty rikosprosessi epäillyistä seksuaalirikoksista oli sekä liian pitkä, jolloin se rikkoi EIS 3 artiklan prosessuaalista haaraa, että loukkaava asianomistajaa kohtaan, näin rikkoen EIS 8 artiklaa.
EIT:lta raportti uusien muotomääräysten soveltamisesta ja tiivistelmä tavallisista virheistä valittamisessa EIT:lle	Euroopan ihmisoikeustuomioistuin (EIT) on julkaissut hyödyllisiä asiakirjoja henkilöille ja näiden asiamiehille, jotka ovat valittamassa EIT:een.
Ruotsin HD pohti takaisinsaannin määräajan palauttamista	Ruotsin korkein oikeus (HD) on eilen antamassaan päätöksessä katsonut, että nettikasinolle voitiin palauttaa menetetty määräaika takaisinsaannille tilanteessa, jossa ei ollut näytetty sen saaneen tietoa yksipuolisesta tuomiosta ennen takaisinsaannin määräajan umpeen kulumista.
EIT: lasten oikeuksia ei turvattu, kun sosiaaliviranomaiset olivat hyväksyneet alaikäisten puolesta merenrantahuvilan vaihdon alempiarvoiseen asuntoon EIT katsoi tuoreessa ratkaisussaan, että Kroatian sosiaaliviranomaisten olisi tullut huolellisemmin perrehtyä sekä omaisuuden vaihtokauppaan että perheen tilanteeseen ennen kuin se antoi suostumuksen alaikäisten lasten omaisuuden vaihtamiseen alempiarvoiseen omaisuuteen. Omaisuuden suojaa oli loukattu, korvauspuoli ei vielä ollut valmis ratkaistavaksi.
Ruotsin korkein oikeus hylkäsi Julian Assangen valituksen vangitsemisasiassa	Ruotsin korkein oikeus (Högsta domstolen, HD) on tänään antamallaan päätöksellä hylännyt Julian Assangen valituksen siitä, että hänen vangitsemispäätöksensä pitäisi kumota. Päätös syntyi äänin 4-1, jossa vähemmistöön jäänyt oikeusneuvos katsoi suhteellisuusperiaatteen tässä vaiheessa johtavan siihen, että vangitseminen ei ole enää kohtuullista.
Högsta domstolen myönsi valitusluvan Julian Assangelle vangitsemisasiassa	Ruotsin korkein oikeus (Högsta domstolen) on tänään tiedottanut myöntäneensä valitusluvan Julian Assangea koskevassa vangitsemisasiassa.
EIT: Asianajajan laittaminen putkaan hänen ollessaan poliisivankilassa asiakasta avustamassa loukkasi EIS 5 artiklaa	Euroopan ihmisoikeustuomioistuin on tuoreessa ratkaisussaan katsonut Ranskan loukanneen asianajajan oikeutta vapauteen ja turvallisuuteen (EIS 5 srtiklan 1 §), kun hänet laitettiin putkaan väitetyn agressiivisen käytöksen vuoksi hänen olleessaan avustamassa alaikäistä päämiestään poliisivankilassa.
Sloveniassa perustuslakituomioistuin kumosi Patria-oikeudenkäynnin tuomion mm. entistä pääministeri Janez Jansaa koskien	Slovenian perustuslakituomioistuin kumosi aiemmat tuomiot, joilla Jansa oli tuomittu kahden vuoden vankeuteen lahjuksen ottamisesta ja palautti jutun uudelleen käsiteltäväksi.
EIT:n suuri jaosto: Asianajajan tuomitseminen kunnianloukkausesta tuomarin julkisen kritisoinnin johdosta muodosti EIS 6 ja 10 artiklan loukkauksen	Euroopan ihmisoikeustuomioistuimen (EIT) suuri jaosto on tänään antanut tuomion Ranskaa vastaan, jossa se katsoi asianajajan oikeutta oikeudenmukaiseen oikedenkäyntiin ja hänen sananvapauttaan loukatun. Asianajaja oli kritisoinut julkisesti kahta tuomaria heidän toimittamastaan kolmannen tuomarin kuolemansyyn selvittämisestä.
Ruotsin HD: lapsen huoltoa ym. koskeva asia pitää saada tutkittavaksi jossain käräjäoikeudessa, vaikka lapsella olisi salatut henkilötiedot	Ruotsin korkein oikeus katsoi, että mm. Euroopan ihmisoikeussopimuksen 6 artikla edellyttää, että henkilö saa asiansa tutkittavaksi tuomioistuimessa. Lapsen henkilötietojen salaus ei saa johtaa siihen, että huoltoa koskevaa asiaa ei lainkaan saisi tutkittavaksi tuomioistuimessa. Toissijainen yleisforum eli Tukholman käräjäoikeus oli siten toimivaltainen tutkimaan asian.
Ruotsin korkein oikeus arvioi vastakuulusteluoikeuden toteutumista	Ruotsin HD antoi viime viikolla päätöksen jutussa, jossa oli kyse vastaajan oikeudesta esittää asianomistajalle kysymyksiä. Asianomistajalle ei voitu pääkäsittelyssä esittää kysymyksiä tämän psyykkisten ongelmien takia, mutta koska vastaaja ei ollut pyytänyt asianomistajan kuulemista uudelleen tuomioistuimen ulkopuolella, hänen katsottiin luopuneen vastakuulusteluoikeudestaan. Kaksi vähemmistöön jäänyttä oikeusneuvosta olivan lopputuloksesta eri mieltä.
EIT: Adoption mitätöiminen adoptiovanhemman kuoleman jälkeen loukkasi lapsen oikeutta perhe-elämän ja omaisuuden suojaan	Euroopan ihmisoikeustuomioistuin (EIT) on tänään antamassaan tuomiossa katsonut, että adoption mitätöimisessä 31 vuotta sen vahvistamisesta ja 18 vuotta sen jälkeen, kun adoptioäiti oli kuollut, ei ollut otettu huomioon lapsen etua eikä päätöstä ollut perusteltu asian luonteen vaatimalla huolellisuudella. Lue lisää
EIT:n suuressa jaostossa sovinto nigerialaisäidin käännytystapauksessa	Tapauksessa oli kyse HIV-positiivisesta nigerialaisäidistä, jota uhkasi käännytys Nigeriaan. EIT:n jaosto oli aikaisemmin äänestyksen jälkeen katsonut, että käännytys ei loukkaisi EIS 3 tai 8 artiklaa. Suuressa jaostossa hallitus ja valittaja päätyivät sovintoon, jonka EIT hyväksyi. Valitus poistettiin asialistalta.
Ruotsin HD: Sveitsiin ei voitu luovuttaa in absentia-tuomion perusteella tapauksessa vallinneissa olosuhteissa	Ruotsin korkein oikeus (HD) on hiljattain päättänyt olla luovuttamatta pitkään vankeusrangaistukseen tuomittua henkilöä Sveitsiin. Kyse oli tapauksesta, jossa henkilö oli tuomittu poissaolevana tilanteessa, jossa hänellä ei ollut ollut lopullista tietoa syytteiden sisällöstä ja lisäksi kutsu pääkäsittelyyn oli annettu tiedoksi ainoastaan kuuluttamalla.
Ruotsin HD: Journalistinen tarkoitus luvattoman aseen hankkimisessa otettiin huomioon rangaistuksen mittaamisessa; kyse ei rikosvastuun poistavasta tekijästä	Ruotsin korkein oikeus (HD) on hiljattain ratkaissut Expressen-iltapäivälehden toimittajia koskevan tapauksen, jossa toimittajat olivat halunneet osoittaa, kuinka helppoa Malmössa on hankkia luvaton ase. HD katsoi, että toimittajien journalistinen tarkoitus ei poistanut rangaistusvastuuta sen paremmin sananvapauslainsäädännön kuin sosiaaliadekvanssin perusteella, mutta se voitiin ottaa huomioon rangaistuksen mittaamisessa. HD muutti alempien tuomioistuinten ratkaisuja ja tuomitsi toimittajat ehdollisten vankeusrangaistusten ja päiväsakkojen sijasta päiväsakkoihin.
Ruotsin HD: Kärsimyskorvauksessa ns. kostopornon osalta huomio paitsi maineen ja itsetunnon, myös yksityiselämän suojan loukkaukseen	Ruotsin korkein oikeus (HD) on tänään antamassaan tuomiossa arvioinut kärsimyskorvauksen määrää ns. kostopornossa. Vastaaja oli kuvannut sukupuoliyhteyttä asianomistajan kanssa ja tämän jälkeen - asianomistajan tietämättä ja suostumuksetta - ladannut videon kahdelle pornosivustolle. HD katsoi, että oikea kärsimyskorvauksen määrä oli 70.000 SEK (n. 8.000 €), ottaen huomioon, että teolla ei ollut loukattu ainoastaan asianomistajan mainetta ja itsetuntoa, vaan myös tämän yksityiselämän suojaa.
EIT:ssa suuren jaoston kuuleminen saksalaistapauksessa	Euroopan ihmisoikeustuomioistuimessa (EIT) järjestettiin tänään suullinen kuuleminen tapauksessa, jossa on kyse siitä, että vakavista rikoksista tuomitulla henkilöllä ei ollut oikeudenkäynnin missään vaiheessa ollut oikeutta esittää kysymyksiä jutun kahdelle asianomistajalle - joiden kertomus oli ainoa suora näyttö väitetystä rikoksesta. Lue lisää
EIT: Bulgariassa systemaattinen ongelma oikeudenhoidon tehottomuudessa	Euroopan ihmisoikeustuomioistuin (EIT) on tänään antamassaan tuomiossa katsonut ensinnäkin, että valittajan oikeudenkäynti - jossa oli kyse häneen kohdistuneista raiskauksista, ihmiskaupasta ym. - oli kestänyt yli 14 vuotta ja loukkasi tehottoman tutkinnan vuoksi Euroopan ihmisoikeussopimuksen (EIT) 3 artiklaa. EIT totesi myös, että Bulgariaa vastaan oli annettu jo yli 45 tuomiota, jossa oikeudenhoidon tehottomuus oli todettu. Se velvoitti Bulgarian EIS 46 artiklan nojalla ryhtymään toimenpiteisiin ministerikomitean kanssa ongelman poistamiseksi.
EIT: Asianajajalle tuomittu sakko syyttäjän asiantuntijan mustamaalaamisesta oli oikeutettu	Euroopan ihmisoikeustuomioistuin on hiljattain antanut Saksaa koskevan tuomion, jossa arvioitiin asianajajan sananvapauden laajuutta oikeudenkäynnissä. Asianajajan sananvapautta ei katsottu loukatun, kun hänelle oli määrätty rikosoikeudellisena seurauksena sakko mm. asiantuntijan kunnianloukkauksesta. Valitus jätettiin ilmeisen perusteettomana tutkimatta.
EIT:lta neljä päätöstä Suomea koskien	Euroopan ihmisoikeustuomioistuin (EIT) on tänään antanut neljä Suomea koskevaa päätöstä, joissa kaikissa valitukset päätettiin jättää tutkittavaksi ottamatta.
EIT: Ei ne bis in idem -loukkausta, kun poliisi määräsi uuden ajokiellon samasta teosta (idem) kuin mistä käräjäoikeus jo oli määrännyt ajokiellon, ja joka kielto oli päättynyt ennen poliisiin määräämää ajokieltoa	Euroopan ihmisoikeustuomioistuin (EIT) on tänään antanut tuomion kahdesti tutkimisen ja rankaisemisen (ne bis in idem) kiellosta Suomea koskien. Äänin 6-1 EIT katsoi, että kieltoa ei ollut loukattu, vaikka ajokieltoa koskeneen prosessin myös poliisissa katsottiin olleen luonteeltaan rikosoikeudellinen, sekä käräjäoikeuden että poliisin määräämä ajokielto olivat perustuneet samaan tapahtumainkulkuun eli ajamiseen tiettynä päivänä (idem), ja käräjäoikeuden määräämä ajokielto oli tullut lopulliseksi ennen poliisin määräämää ajokieltoa.
EIT kehottaa ukrainalaista lentäjää lopettamaan nälkälakon	Euroopan ihmisoikeustuomioistuin (EIT) on hiljattain päättänyt, ettei se anna väliaikaista määräystä, jossa se edellyttäisi Venäjän viranomaisten päästävän Ukrainan lennoston jäsenen viipymättä vapaaksi. Samalla EIT pyysi valittajaa lopettamaan nälkälakkonsa ja toisaalta Venäjää toimittamaan tietoja valittajan todellisesta tilanteesta